श्रीहरि दे पचोआड़े आले तलाऽ दा ब’न्न झाड़-झंखाड़ै कन्नै भरोचा दा हा। इम्बली, शिरीश दे रुक्ख-बूटे किश इन्ने घने न जे उंदै चा दिनें बी कुतै धुप्प नेईं सजरदी ऐ। हिट्ठ घनियां-कंडें आलियां झूड़ियां उग्गी आई दियां न। चपासै सिनकू दियां बरमिआं न। उंदे च भैंकर सप्पैं दा बास ऐ। श्रीहरि दे पचोआड़े आला तलाऽ सप्पैं गितै मश्हूर ऐ, खास करी चन्द्रबौड़ा सप्पै गितै। सञां शा गै उस सप्पै दी सीटी सुनोचन लगदी ऐ। तलाऽ शा जाइयै दुर्गा पानिये च नेईं उतरी; ओ जाड़ै च दड़ी गेई। रातीं आले कुसै जीबै साईं, निर-भौ चुपचाप चलदी ओ जाड़ पार करियै तौले-तौले रोआर आई निकली। इत्थुआं अनिरुद्धै दा घर कच्छ गै हा। बैठकै दी लोऽ इत्थुआं दा गै लब्बा करदी ही। द्रौड़ियै दुर्गा नै अनिरुद्धै दी पचोआड़े आली छज्जियै चा छाल मारी, अंदर बड़ी गेई।